Forstjóri Síldarvinnslunnar segir mikinn áhuga á hlutabréfum í fyrirtækinu sýna að almenningur hafi enn mikinn áhuga á sjávarútvegi. Hann segir niðurstöðuna styrkja félagið mjög í þeim fjárfestingum sem framundan eru.
Mikill áhugi var á bréfum í Síldarvinnslunni og óhætt að segja að hlutafjárútboðið, sem lauk á miðvikudag, hafi verið vel heppnað. Eftirspurn var tvöföld og var endanlegt útboðsgengi við efri mörk verðbils. Gjalddagi bréfanna er þann 20. maí og verður endanlegur hluthafalisti birtur þá.
Gunnþór Ingvason, forstjóri Síldarvinnslunnar, er hæstánægður með niðurstöðu útboðsins og segir að í henni felist mikil traustsyfirlýsing.
Jákvætt að sjá svona marga einstaklinga koma inn í félagið og svo bara mikill áhugi hjá fagfjárfestum líka. Mér finnst mjög jákvætt að upplifa hvað það eru jákvæðir straumar í kringum þetta og að almenningur hafi í rauninni mikinn áhuga á íslenskum sjávarútvegi.
Gunnþór segir að meginmarkmið útboðsins hafi verið að hleypa almenningi að félaginu og það markmið hafi náðst. Þá skipti það miklu að nú loks sé komið fyrirtæki með höfuðstöðvar á landsbyggðinni inn í kauphöllina. Gunnþór segir skráningu félagsins á markað opna ný tækifæri og styrkja þá uppbyggingu sem framundan er.
Eins og kemur fram í gögnum erum við að taka við nýju uppsjávarskipi sem er verið að smíða í Danmörku í lok mánaðarins vonandi og við erum að ráðast í mikla stækkun á fiskimjölsverksmiðjunni í Neskaupstað sem er framkvæmd sem mun spanna næstu þrjú til fjögur ár og eru upp á fimm milljarða. Þetta eru miklar fjárfestingar í sjávarútvegi. Það er mikil fjárbinding. En þetta er liður í okkar framtíðarsýn.
Mikil ásókn í hlutabréf í Síldarvinnslunni er til marks um mikinn áhuga almennings á íslenskum sjávarútvegi segir forstjóri fyrirtækisins. 